Kršanski vijećnici su na izvanrednoj sjednici održanoj večeras donijeli Urbanistički plan uređenja Potpićna, kojim su stvoreni svi uvjeti za razvoj ovog, kako je rečeno, urbanog naselja. Zbog donošenja Urbanističkog plana Potpićan i sazvana je izvanredna sjednica, jer u nedjelju istječe rok za njegovo donošenje, pa da to nije učinjeno cijeli bi se postupak morao ponoviti. Na sjednici su donijete odluke o prodaji dviju nekretnina u vlasništvu općine, jedne u Čepiću za 8 tisuća kuna i jedne u Plomin Luci za 7.400 kuna. Poništen je pak natječaj za prodaju 1/6 zemljišta u općinskom vlasništvu u Donadićima, pa će se ono i dalje koristiti kao javno dobro, odnosno služit će kao parkiralište tamošnjim žiteljima, kao što je to bilo i dosad. Općinski načelnik Valdi Runko izvjestio je kako se na natječaj za prodaju dviju nekretnina na Pristavu nitko nije javio, pa je tako natječaj već treći puta propao. Načelnik je stoga naručio novu procjenu vrijednosti tih nekretnina, s obzirom da njihova vrijednost pada, a nekretnine traže i stalna, velika ulaganja, veća od njihove stvarne vrijednosti.